ইন্দ্র নিজ শক্তি মহিমায় সিন্ধুকে উত্তরদিকে অবস্থিত করেছিলেন, বেগবান সেনাদ্বারা দুর্বল সেনা ভেদ করে বজ্রের দ্বারা ঊষার শকট পিষ্ট করেছিলেন। সোমজনিত হর্ষ উপস্থিত হলে ইন্দ্র এ সকল কর্ম করেছিলেন (ঋক-২/১৫/৬)। ইন্দ্র যেমন ঊষার শকট ধ্বংস করেছিলেন সেইরূপ তুল্যনামধারী শত্রু ধ্বংস করেন। উৎসাহযুক্ত ও মহাবল পরাক্রান্ত বন্ধুস্বরূপ মরুৎগণের সাথে তিনি বিপক্ষের উত্তম উত্তম আবাস স্থান ধ্বংস করলেন (ঋক-১০/৭৩/৬)।